Stephan Welz dood | SAUK.co.za - Nuus.info
Die bekende kunsafslaer, Stephan Welz (72), is op Kersdag by sy huis in Parkwood, Johannesburg, oorlede.
Hy was vir agt dae in die hospitaal en is Donderdag huis toe waar hy aan komplikasies gesterf het wat ingetree het weens kanker.
Volgens sy vrou Carmen (71), het hy daarop aangedring om huis toe gaan, want hy wou nie in die hospitaal doodgaan nie.
Sy sê hy is op Kersdag oorlede in sy eie kamer met sy hond op die bed en sy gunstelingmusiek wat in die agtergrond gespeel het.
Sy laaste woorde aan haar voordat hy sy asem uitgeblaas het, was dat hy jammer is dat hy haar na 'n huwelik van 50 jaar nou "drop."
Sy kinders, Konrad (48) en Tanya (47), het van oorsee gevlieg om by hul pa te wees.
Welz is in 1975 as 'n plaaslike bestuurslid van die globale veilingsmaatskappy Sotheby's aangestel en in 1983 as 'n direkteur van Sotheby's in Londen.
Hy het sy eie veilingsmaatskappy, Stephan Welz en Co, begin, wat Sotheby's se plaaslike belang in 1987 gekoop het.
Welz het dit in 2006 verkoop en sy eie afslaersonderneming, Strauss & Co, in 2008 begin.
Dit is vandag die grootste afslaer in Suid-Afrika en 'n wêreldleier as dit by plaaslike kuns kom. Dit het 'n gemiddelde omset van meer as R155 miljoen per jaar en het 9 van die 10 duurste skilderye in Suid-Afrika opgeveil. – Vryburger